Ek is lief vir lees, maar verstaan nie dié werke | Netwerk24
Ek is lief vir lees, maar verstaan nie dié werke
Deur Theo, Goodwood 12 Januarie 2019 00:01
Ek wil hier met die wegspring van 2019 iets aanroer wat nou al baie lank woelinge in my binneste veroorsaak. My verjaardag- en Kerskousie het elkeen net een geskenk in. 'n Boek.
Maar laat ek voor begin. My liewe oorlede moeder het in die 1950's 'n liefde vir lees by my gekweek. Ek het grootgeword met digters soos Reitz, Eugène Marais, Malherbe, Petersen en Philander, en skrywers soos Boerneef, Sangiro, Dirk Mostert, Langenhoven en dergelike. Later het Hennie Aucamp en sy tydgenote deel van my leeservaring en leesgenot geword.
Saam met dié van Engelse skrywers soos Herman Charles Bosman het ek seker 1 000 boeke op my boekrakke.
Iewers het dinge egter begin skeefloop. Ek het die draad verloor met postmoderne skrywers en -digters se manier van gedagtes uitdruk. Ek verstaan doodeenvoudig nie wat die meeste van hulle probeer oordra nie. En die resensente help ook nie veel nie, want oor dieselfde boek speel een die troumars en 'n ander die dodemars.
Ek is baie lief vir my taal. Ondanks my ouderdom het ek al oorweeg om iewers aan 'n instansie vir slegs 'n gevorderde Afrikaanse kursus in te skryf in die hoop dat ek my taalhorisonne kan verbreed (is daar só 'n instansie?).
Deesdae lees ek maar geskiedkundige werke, want ek is nie vatbaar vir skrywers soos Meyer, Barnard en dies­ meer nie.